[RELATO] MIRANDO CARA A ACOLÁ - Tempos Dixital\nHomeOpinión MIRANDO CARA A ACOLÁ\n[RELATO] MIRANDO CARA A ACOLÁ\nDigo sí, digo non, / ningunha cousa é certa. / Son un longo camiño /que en mín erguéu a terra. (Antón Tovar, do poema Eu, O vento no teu colo).\nÁs veces, só ás veces, acontécennos cousas estrañas, andrómenas ao fin e ao cabo, que talvez só padezamos os cargosos doentes de anomalías conxénitas. Pois iso. Saímos rumbo a Chaves, dispostos a atravesar Portugal de norte a sur, logo cruzar o Guadiana cara a Ayamonte e, dende acolá, regresar axiña ao punto de orixe para non alongar o baile demasiado, non vaia ser o demo que o descoido da perspectiva nos acabe disipando a identidade entres postas de bacallau, pescaítos e lascas de xamón de marráns azacotados con landras crúas.\nÁs dúas horas de autovía unha das próstatas que nos acompañaba, aborrecida e impaciente, imploroulle a chofer que se detivera. Paramos en Lamego e, ao entrarmos no bar, recibiunos unha señora de corpo abundante que nos despachou tarde, mal e nunca. Soprounos seis euros, un e medio por cada café, malia que esta bebida en Portugal soe ser máis ben barata, por tanto chegamos á conclusión de que aquilo ou era unha estafa ou unha equivocación. Non pedimos explicacións e seguimos o camiño. En Aveiro paramos para xantar. No restaurante dirixíronse a nós en español a pesar da nosa afábel teimosía por falarlle en galego –ou case en portugués– mais non houbo maneira. Así que, se a taberneira de Lamego nos tomou por primos, a de Aveiro decidiu tratarnos de cuñados. Ao aterrarmos nas terras do Alentexo a cousa foi a peor; non só nos recibiron en español senón que, nun par de establecementos, os nosos anfitrións nunca ouviran falar de Galicia.\nMenos mal que, ao chegarmos a Ayamonte, o fulano que nos tirou as fotos, un turista de Caminha, nos preguntou se eramos brasileiros. Dixémoslle que si, claro. Cando a cousa semellaba que se ía endereitando, todo foi ao carallo: por moito que lle porfiamos, a recepcionista do hotel tentouno de mil maneiras, mais foi incapaz de pronunciar Xosé. Iso si, dicía Shaquira cunha naturalidade espantosa. Cruzamos Extremadura e parte de Castela e León sen conseguirmos que alguén dixese Xosé. Ao chegarmos a Sanabria o do restaurante preguntounos se a nosa reserva estaba a nome de José e, ao ouvirnos falar en galego, a escape nos dixo que era de Monforte. Mátame, camión!\n[O meu tío Lisardo pensa que estas cousas tan insólitas só nos pasan a nos, e seica é por perdermos o tempo mirando cara acolá, á espreita dos biosbardos, no canto de centrarnos no noso, para desacelerar a nosa imparábel disipación no medio da perpetua escuridade].


Brais Costas Fragueiro, un estudante de 10 que quere ser profesor de galego - ValmiñorTV\nInicioBAIONABrais Costas Fragueiro, un estudante de 10 que quere ser profesor de galego\nFOTO: ALBERTO RODRÍGUEZ // Brais Costas cunha camisola de Rosalía de Castro, xunto co seu irmán.\nChámase Brais Costas Fragueiro, ten 18 anos, é da parroquia baionesa de Baredo e pode presumir de obter a mellor nota de toda Galicia nas recentes probas de acceso á Universidade (ABAU), coñecidas anteriormente como Selectividade. O 60% da nota é o Bacharelato, onde ten un 10, e o 40% restante a parte xeral e obrigatoria, onde conseguiu un 9,94, sendo a máis alta da provincia de Pontevedra e a segunda de Galicia, tan só superada en dúas décimas por un estudante de Boiro. Sumando a parte voluntaria, de catro puntos, a nota global de Brais foi de 13,94 de 14, fronte á de 13,86 do boirense, sendo así a máis alta de toda a comunidade.\nBrais estudou Primaria no CEIP de Fontes-Baíña e a ESO e o Bacharelato no IES Primeiro de Marzo. O próximo curso irase para Santiago de Compostela a estudar Filoloxía Galega, co obxectivo de converterse en profesor, xa que “o galego é o que máis me gusta” e defende contra vento e marea para que non se perda porque “sería unha pena”. O de ensinar vénlle de lonxe. Lembra que cando era pequeno ensinaba á súa bisavoa todo o que aprendía na escola, xa que “era moi intelixente pero daquela non tivo a sorte de poder ir o tempo que quixese á escola”.\nAínda que para el “non é unha cousa doutro mundo”, asegura que se sente moi arroupado. “Todos están a darme a noraboa, pero tampouco é para tanto”, mentres que na familia “están todos encantados, sobre todo este artista”, referíndose ao seu irmán pequeno. Asegura que para prepararse “ás veces hai que sacrificarse un pelín, pouquiño a pouco todos os días e cando son os exames, sacrificar unhas cantas tardes”, e mesmo “non saír esa noite, despois xa vén o verán e xa podes desfrutar”. Brais ata saca tempo para colaborar coa Parroquia de Baredo como Sancristán. Para as vacacións, espera gozar coa familia e cos amigos e tentará quitarse o carné de conducir. Confesa que á práctica tenlle un pouco de medo, “e iso que o meu pai é camioneiro”.\nFalando dos seus profesores, está convencido de que teñen moito que ver na súa preparación. “Desde infantil sempre me atopei con verdadeiros profesionais que me fixeron amar a profesión, sempre axudando, botando unha man, animando, penso que foron fundamentais. Sempre hai por aí profes que dándoche clase os miras e dis ti que ben fixeron, canto nos ensinaron, a min tamén me gusta iso, por que non o vou a facer eu tamén, tentalo polo menos, e axudar aos novos que veñen, porque a educación á fin e ao cabo, é a base da sociedade”.\nAínda que non quere dar consellos, Brais cre firmemente en que “se te pos un obxectivo, todo o mundo pódeo conseguir, hai que insistir”. Agora quédanlle catro anos de carreira, un Master en profesorado e as oposicións para cumprir o seu soño.


Nova concentración de traballadores das Pontes - TERRACHAXA\nPor Redacción XA8 Maio, 2021Maio 9th, 2021Sin comentarios\n“Isto implica que a resolución non se resolverá en xuño, senón que se demorará, como mínimo seis meses, polo que os acordos que había con Endesa referentes ao emprego nas auxiliares e á preferencia na formación e proceso de desmantelamento se verán tocadas. Esiximos que as garantías se estendan durante este tempo”, aclara Alberte Amado, representante da CIG no comité. Engade que este período ten que aproveitarse ademais “para concretar propostas e alternativas para materializar unha transición que sexa realmente xusta para a localidade e que este proceso non quede en mera propaganda”, aseverou.\nAmado criticou o proceder do MITECO que leva dende xaneiro sen convocar á mesa e sen trasladar información puntual “xa que desta modificación substancial na tramitación do peche nos tivemos que enterar pola prensa e o BOE, non houbo ningunha chamada previa alertando desta mudanza malia as consecuencias que ten”.\nNesta liña, reclamou que “dunha vez se comecen a clarificar e concretar os proxectos de futuro”, pois máis alá da proliferación de anuncios “descoñecemos cal é o impacto laboral, económico e social que teñen os proxectos que, tanto por parte de Endesa como doutras compañías, se pretenden asentar na nosa localidade ao abeiro dos fondos Next Generation”.\nNeste senso, denuncia a opacidade da Xunta xa que “nin sequera están definidos cales dos proxectos tractores promovidos polo goberno galego irán para As Pontes, que viabilidade teñen, canto emprego xeran ou cales son os tempos de execución”. En calquera caso, reitera, estes proxectos, xa sexan da man de Endesa ou doutras empresas, “deben levar parellas obrigas coa industria auxiliar e o colectivo de transportistas”.\nNa reunión que mantivo cos traballadores, a subdelegada do Goberno na Coruña, Pilar López Rioboo, comprometeuse a trasladar ao Ministerio para a Transición Ecolóxica e o Reto Demográfico a petición de que convoque a Mesa de Transición Xusta das Pontes.


17 Xuño, 2017 28 Febreiro, 2018\nO feminismo está de moda. Os feminismos están de moda. É así.\nNunca escoitei falar tanto de/ contra de/ nos medios maioritarios. Series, películas, anuncios, noticias, columnas de opinión, músicas, decláranse feministas ou botan pestes contra todo isto. A revolución dos xéneros e o debate está nas rúas.\nPode que como moda haxa quen pense que pasará sen pegada. Eu véxoo máis como unha oportunidade. Para normalizar unha forma de cuestionar o “normal”. Para ser quen queiras ser. Para que as referencias feministas na filosofía, no dereito e na cultura sexan incluídas de verdade no relato da nosa construción democrática.\nPara que rindamos contas co que feminismo leva facendo por nós desde as trincheras desde hai tanto e tanto tempo.\nEu, como ilusionada pesimista, síntome como quen sae do armario, pode por fin dicilo sen a mirada circunspecta de turno, pero ve como no espazo público (e no whatsapp) as cousas cambian tan tan tan lentamente. 💜 #RevoluciónVioleta\nEstiven, no tempo que o traballo mo permitía, na Xornada Feminista organizada pola Plataforma Feminista de Lugo no Museo Provincial de Lugo. Abría o programa un obradoiro non mixto, “Desmontando os mitos do amor romántico”, impartido por Jennifer Santin Vivero (traballadora social especializada en xénero e feminismos) ata a hora do xantar compartido. Debate, conversas, humor, escoitarse e falar. Seguían os xogos como o trivial feminista (moi duro, escoitei) e finalizaba a tarde a conferencia “A revolución das crianzas trans” de Cristina Palacios, presidenta de Arelas, asociación de familias de menores Trans*.\n“O primeiro dereito é o dereito de ser”\nPosted in feminismo,mediación,museoloxía social,redemuseísticaTagged Arelas, Blog, Cristina Palacios, feminismo, Jennifer Santin Vivero, mediación, museoloxía social, plataforma feminista, redemuseísticaBy pilarsamon\nArtigo anteriorAnterior Inscrición aberta para o IV Congreso Xéneros, Museos, Arte e Educación\nArtigo seguinteSeguinte Sonidos ahogados, de David Catá


Decreto do DOG nº 18 do 2014/1/28 - Xunta de Galicia\nDOG Núm. 18 Martes, 28 de xaneiro de 2014 Páx. 3485\nO Fondo Galego de Garantía Agraria (Fogga) é un organismo autónomo de carácter comercial e financeiro adscrito á Consellería do Medio Rural e do Mar. Foi creado pola Lei 7/1994, do 29 de decembro, pola que se crea o Instituto Lácteo e Gandeiro de Galicia, denominación modificada pola de Fondo Galego de Garantía Agraria en virtude do disposto na disposición adicional quinta da Lei 7/2002, do 27 de decembro, de medidas fiscais e de réxime administrativo. Este marco normativo foi desenvolvido mediante o Decreto 128/1996, do 14 de marzo e, máis recentemente, polo Decreto 46/2012, do 19 de xaneiro, polo que se establece a estrutura orgánica da Consellería do Medio Rural e do Mar, e do Fondo Galego de Garantía Agraria.\nO Fogga configúrase como unha entidade pública instrumental, en concreto un organismo autónomo dos regulados na sección 2ª do capítulo II do título III da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, con personalidade xurídica propia e diferenciada respecto da Administración xeral da Comunidade Autónoma de Galicia e plena capacidade de obrar para o cumprimento do seus fins, ao tempo que dispón de tesouraría e patrimonio propios.\nDe especial relevancia en relación coa configuración e estrutura interna do Fondo Galego de Garantía Agraria resulta a súa consideración como organismo pagador dos fondos europeos agrícolas en Galicia, en virtude do disposto no Decreto 155/2006, do 7 de setembro, polo que se establece o réxime do organismo pagador dos fondos europeos agrícolas en Galicia, e a Orde do 4 de outubro de 2007, pola que se autoriza o Fondo Galego de Garantía Agraria como organismo pagador dos ditos fondos en Galicia.\nA autorización como organismo pagador dos fondos europeos agrícolas en Galicia condiciona a súa estrutura interna e funcional, ao estar obrigado a cumprir os criterios de autorización descritos no anexo I do Regulamento (CE) 885/2006 da Comisión, do 21 de xuño, polo que se establecen as disposicións de aplicación do Regulamento (CE) nº 1290/2005 do Consello, no que se refire á autorización dos organismos pagadores e outros órganos e á liquidación de contas do Fondo Europeo Agrícola de Garantía e do Fondo Europeo Agrícola de Desenvolvemento Rural.\nA aprobación deste estatuto exixe ter en conta, ademais da dita normativa comunitaria, e como referencia normativa, a Lei 16/2010, do 17 de decembro, de organización e funcionamento da Administración xeral e do sector público autonómico de Galicia, que pon fin á dispersión normativa existente na nosa lexislación autonómica, contribuíndo á racionalización respecto das entidades integrantes do sector público autonómico e regulando, no seu título III, o réxime xurídico, de persoal, orzamentario, económico-financeiro, contable e de control dos organismos autónomos.\nNeste senso, a disposición transitoria terceira establece cal debe ser o proceso de adaptación das entidades instrumentais creadas con anterioridade á entrada en vigor da lei e require a adaptación da súa regulación ás determinacións do título III da citada lei mediante decreto da Xunta de Galicia.\nDe acordo con estas disposicións dítase este decreto, polo que se aproban os estatutos do Fondo Galego de Garantía Agraria (Fogga) en que se recollen as normas de estrutura e organización interna da institución, baixo os principios de austeridade, eficacia e eficiencia na xestión.\nO decreto consta dun artigo único, en virtude do cal se aproba o texto dos estatutos do organismo, dúas disposicións transitorias, en que se regula a composición vixente do órgano executivo e a constitución do Consello Reitor do organismo e, por outro lado, o réxime de persoal; unha disposición derrogatoria, que contén a derrogación do Decreto 128/1996, do 14 de marzo, polo que se desenvolve a Lei 7/1994, de creación do Instituto Lácteo e Gandeiro de Galicia, e se establece a súa estrutura orgánica; e dúas disposicións derradeiras, en virtude das cales se establece a habilitación para o desenvolvemento da norma e as regras para a súa entrada en vigor.\nO estatuto consta de 41 artigos agrupados en cinco títulos.\nO título I contén as disposicións xerais relativas á natureza, ao réxime xurídico e aos principios básicos de actuación do organismo.\nO título II refírese ao obxecto, funcións e competencias do organismo, recollendo expresamente a condición do Fogga como organismo pagador dos fondos europeos agrícolas en Galicia. A organización e obxecto desenvólvese no título III. Así, o Fogga conta con órganos de goberno e un órgano executivo.\nO título IV ocúpase do réxime de persoal, patrimonial, de contratación e financeiro.\nFinalmente, o título V regula as relacións coa Administración xeral da Comunidade Autónoma de Galicia.\nNa súa virtude, por proposta da persoa titular da consellería competente en materia do medio rural, logo do informe favorable das consellerías competentes en materia de administracións públicas e facenda, en uso das atribucións conferidas pola Lei 1/1983, do 22 de febreiro, reguladora da Xunta e da súa Presidencia, de acordo co ditame do Consello Consultivo de Galicia, e logo da deliberación do Consello da Xunta de Galicia na súa reunión do día dezaseis de xaneiro de dous mil catorce,\nArtigo único. Aprobación dos estatutos do organismo autónomo Fondo Galego de Garantía Agraria\nApróbanse os estatutos do organismo autónomo Fondo Galego de Garantía Agraria (Fogga), cuxo texto figura como anexo a este decreto, de conformidade co disposto na disposición transitoria terceira da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nDisposición transitoria primeira. Órgano executivo e Consello Reitor\nA partir da entrada en vigor deste decreto, a Dirección do Fogga continuará como órgano executivo do organismo e procederase á constitución do Consello Reitor, que substituirá o actual Consello de Dirección, no prazo dun mes.\nDisposición transitoria segunda. Réxime do persoal do organismo\nDe conformidade co disposto no artigo 6.a) do Decreto 129/2012, do 31 de maio, polo que se regula o réxime aplicable a persoal das entidades instrumentais integrantes do sector público autonómico de Galicia que sexan obxecto de creación, adaptación ou extinción, o persoal funcionario e laboral do organismo rexerase pola normativa reguladora da función pública e as súas normas de desenvolvemento, polas disposicións do convenio colectivo único para o persoal laboral da Xunta de Galicia, polo texto refundido da Lei do Estatuto dos traballadores, pola demais normativa que resulte de aplicación ao persoal laboral ao servizo da Administración da Comunidade Autónoma de Galicia e polos propios estatutos da entidade pública instrumental.\nA aprobación do decreto non afectará a prestación de servizos do persoal funcionario de carreira e interino, así como o persoal laboral fixo da Xunta de Galicia que preste os seus servizos no Fondo Galego de Garantía Agraria.\nO persoal laboral indefinido continuará desempeñando as súas funcións co mesmo réxime e condicións. A cobertura dos postos de traballo polos procedementos legalmente establecidos ou a aprobación da súa amortización producirá a extinción da relación laboral de acordo co disposto na lexislación laboral, todo isto sen prexuízo de que o traballador poida acceder ao emprego público, logo da superación do correspondente proceso selectivo.\nDisposición derrogatoria única. Derrogación do Decreto 128/1996, do 14 de marzo\nQuedan derrogadas cantas disposicións de igual ou inferior rango se opoñan ao disposto neste decreto e, en particular, o Decreto 128/1996, do 14 de marzo, polo que se desenvolve a Lei 7/1994, do 29 de decembro, de creación do Instituto Lácteo e Gandeiro de Galicia, e se establece a súa estrutura orgánica.\nFacúltase a persoa titular da consellería competente en materia do medio rural para ditar, no relativo á organización e materias propias do seu departamento, cantas disposicións sexan necesarias para o desenvolvemento do disposto neste decreto.\nEstatutos do Fondo Galego de Garantía Agraria\n1. O Fondo Galego de Garantía Agraria (Fogga) é un organismo autónomo dos regulados na sección 2ª do capítulo II do título III da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\n2. O Fogga ten personalidade xurídica propia e diferenciada respecto da Administración xeral de Comunidade Autónoma de Galicia, plena capacidade de obrar para o cumprimento dos seus fins e dispón de patrimonio e tesouraría propios. Dentro da esfera da súa competencia, correspóndenlle as potestades administrativas precisas para o cumprimento dos seus fins.\n1. O Fogga é unha entidade pública instrumental cuxa organización e funcionamento se regulan polo dereito administrativo, e sométese ao dereito privado só naqueles casos en que corresponda de acordo coa normativa xeral ou sectorial aplicable.\n2. O Fogga réxese pola Lei 7/1994, do 29 de decembro, de creación do Instituto Lácteo e Gandeiro de Galicia, e a Lei 16/2010, do 17 de decembro, de organización e funcionamento da Administración xeral e do sector público autonómico de Galicia, polas demais normas aplicables ás entidades públicas instrumentais dependentes da Administración xeral da Comunidade Autónoma de Galicia, polos presentes estatutos e polas normas de desenvolvemento destes.\n3. O Fogga ten a consideración de medio propio e servizo técnico da Administración xeral da Comunidade Autónoma de Galicia e dos poderes adxudicadores dela dependentes, polo que está obrigado a realizar os traballos que aquela ou estes lle encomenden no marco do seu ámbito de actuación. As relacións do Fogga cos poderes adxudicadores dos cales é medio propio e servizo técnico teñen natureza instrumental e non contractual e articúlanse a través de encomendas de xestión das previstas no número 6 do artigo 24 do Real decreto lexislativo 3/2011, do 14 de novembro, polo que se aproba o texto refundido da Lei de contratos do sector público, polo que, para todos os efectos, son de carácter interno, dependente e subordinado.\nArtigo 3. Principios básicos de actuación\nO Fogga axustará as súas actuacións aos principios de austeridade, transparencia, eficacia e eficiencia na xestión, tendo como obxectivo permanente a mellora da calidade no seu ámbito de actuación.\nArtigo 4. Adscrición\n1. O Fogga adscríbese á consellería competente en materia de medio rural.\n2. Exerce as súas funcións con autonomía de xestión e descentralización funcional, dentro dos limites establecidos pola súa lei de creación, polas normas aplicables con carácter xeral ás entidades públicas instrumentais dependentes da Administración xeral da Comunidade Autónoma de Galicia, polos presentes estatutos e polas normas de desenvolvemento destes.\nArtigo 5. Actos administrativos\n1. O organismo ditará os actos administrativos e resolucións necesarias para o cumprimento do seu obxecto e para o seu funcionamento, que poderán adoptar a forma de:\na) Resolucións, instrucións e circulares da Presidencia do organismo.\n2. Os actos e resolucións ditados polos órganos de goberno do organismo poñen fin á vía administrativa e son susceptibles de impugnación na vía contencioso-administrativa, sen prexuízo do recurso potestativo de reposición.\nOs actos ditados pola Dirección do organismo poderán ser impugnados en alzada perante a Presidencia, salvo que fosen ditados por delegación desta.\n3. As reclamacións previas en asuntos civís ou laborais serán resoltas polo Consello Reitor.\nArtigo 6. Asistencia xurídica\nA asistencia xurídica, representación e defensa en xuízo do Fogga corresponderá á escala de letrados/as da Xunta de Galicia.\nArtigo 7. Sede\nO Fogga ten a súa sede institucional en Santiago de Compostela, na rúa dos Irmandiños, s/n, Salgueiriños.\nO Fogga ten por obxecto executar a política da consellería competente en materia do medio rural, no referente á aplicación das medidas de ordenación, fomento, reestruturación e mellora do sector lácteo e gandeiro de Galicia, sen prexuízo das competencias dos órganos da consellería competente en materia do medio rural, previstas no correspondente decreto polo que se establece a súa estrutura orgánica.\nArtigo 9. Finalidades xerais\nDe acordo co disposto no artigo anterior, as súas finalidades básicas serán as seguintes:\na) A execución das accións necesarias para a aplicación da política agrícola común (PAC) no eido agrícola e gandeiro, respecto das axudas e subvencións con cargo ao Fondo Europeo Agrícola de Garantía (Feaga) e o Fondo Europeo Agrícola de Desenvolvemento Rural (Feader).\nb) A execución de accións necesarias para o funcionamento das distintas organizacións de mercados e a mellora das estruturas agropecuarias.\nc) Apoiar e promover a mellora e modernización do sector lácteo gandeiro nas diferentes áreas de actuación: produción gandeira, transformación industrial, comercialización e distribución, estrutura empresarial e sectorial de investimento e financiamento, formación, información e mellora da calidade, promoción de sistemas de xestión e cantas outras se coiden necesarias.\nd) Promover a participación do sector nos labores de planificación, xestión e financiamento dos programas de mellora e desenvolvemento daquel, fomentando unha estreita colaboración e interrelación en prol dunha realización máis eficaz das súas actividades.\nPara o cumprimento dos seus fins o Fogga realizará as seguintes funcións:\na) Actuar como organismo pagador e, polo que respecta aos pagamentos que realiza e á comunicación e á conservación da información relacionada, deberá ofrecer garantías suficientes de que:\n1º. Antes de emitir a orde de pagamento comproba que as solicitudes cumpren cos requisitos necesarios e, no contexto do desenvolvemento rural, o procedemento de atribución de axudas se axusta á normativa comunitaria. Neste ámbito correspóndenlle as competencias en materia de control de condicionalidade previstas no Decreto 106/2007, do 31 de maio, sobre a distribución de competencias na aplicación e control de condicionalidade en relación co desenvolvemento rural e ás axudas directivas da política agrícola común, modificado polo Decreto 31/2010, do 25 de febreiro, así como as competencias previstas no Decreto 158/2007, do 21 de xullo, polo que se regula en Galicia a aplicación do réxime da taxa láctea.\n2º. Os pagamentos que efectúa son contabilizados de forma exacta e exhaustiva.\n3º. Realiza os controis establecidos pola lexislación comunitaria.\n4º. Presenta os documentos exixidos pola normativa comunitaria.\n5º. Os documentos, incluídos os electrónicos, para efectos da normativa comunitaria, son accesibles e consérvanse íntegros e lexibles co paso do tempo.\nb) Para a adopción de medidas de intervención e regulación de mercados das distintas organizacións comúns de mercados:\nRealizará as actuacións que sexan necesarias, sempre sobre a base dun convenio celebrado co Fondo Español de Garantía Agraria (Fega) polo que se encomenda ao Fogga a xestión das devanditas actuacións.\nc) Así mesmo corresponde ao Fogga realizar as seguintes funcións, sen prexuízo das funcións asignadas aos distintos órganos da consellería competente en materia de medio rural:\n1º. Incrementar a capacidade de información, tecnificación, formación e xestión dos/as axentes operativos/as no sector lácteo e gandeiro, promovendo a colaboración cos centros de investigación, asociacións profesionais e universidades.\n2º. Impulsar a transformación das explotacións gandeiras potenciando o cooperativismo no sector e asumindo neste ámbito as competencias en materia de recoñecemento e rexistro das organizacións de produtores de leite na Comunidade Autónoma de Galicia previstas no Decreto 112/2011, do 3 de xuño, modificado polo Decreto 155/2013, do 19 de setembro.\n3º. Apoiar a modernización e mellora das industrias de alimentación do gando, lácteas e cárnicas radicadas en Galicia e promover a implantación de novas iniciativas empresariais.\n4º. Coordinar e apoiar a promoción comercial e mellora integral da calidade dos produtos lácteos e gandeiros galegos, sen prexuízo das competencias atribuídas a outros órganos ou entes da Administración autonómica.\n5º. Captar sistemas de apoio e financiamento que teñan como obxectivo a mellora do sector lácteo e gandeiro.\n6º. Promover, crear e participar, se é o caso, na constitución de sociedades de servizos e comerciais que teñan como fins atender á mellora da competitividade do sector lácteo e gandeiro galego.\n7º. Establecer convenios con entidades de dereito público ou privado para o mellor exercicio das súas funcións, no marco do establecido na Lei 7/1994, do 29 de decembro.\n8º. Informar, asesorar, coordinar e xestionar as operacións relacionadas coa aplicación das cantidades de referencia individual para a produción láctea e as relativas ás primas e axudas establecidas na política agrícola común e medidas de acompañamento.\nd) En xeral todas aquelas accións que contribúan á mellora do sistema produtivo agrario e ao seu desenvolvemento equilibrado e integrado no territorio ou que lle sexan encomendadas ou sexan da súa competencia no ámbito da antedita lei.\nArtigo 11. Órganos de goberno\nOs órganos de goberno do Fogga son:\na) A Presidencia.\nb) O Consello Reitor.\nArtigo 12. A Presidencia\nA Presidencia do Fogga corresponde á persoa titular da consellería competente en materia de medio rural.\nArtigo 13. Funcións da Presidencia\n1. Corresponde á persoa titular da Presidencia:\na) Actuar como contadante na rendición anual de contas ante os organismos competentes.\nb) Propoñer a adopción das disposicións regulamentarias precisas para unha adecuada organización e funcionamento do organismo.\nc) Obrigar o Fondo, de acordo co disposto na normativa vixente, para o cal lle corresponde a facultade de celebrar convenios e contratos, actuando como órgano de contratación.\nd) Nomear, por proposta da dirección, os representantes do organismo nas sociedades ou entidades por este creadas ou naquelas en que participe.\ne) Representar o organismo en toda clase de actos e negocios xurídicos e exercer no seu nome accións e recursos.\nf) Velar polo cumprimento das directrices marcadas polo Consello Reitor.\ng) A presidencia do Consello Reitor, que desempeña todas as competencias que lle corresponden como presidente/a do órgano colexiado segundo o disposto no artigo 16 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\n2. A Presidencia poderá delegar as súas competencias segundo o establecido na normativa en vigor.\n3. No caso de vacante, ausencia ou enfermidade, o/a presidente/a será substituído/a pola Vicepresidencia.\nArtigo 14. O Consello Reitor\nO Consello Reitor é o órgano superior colexiado de goberno do Fogga.\n1. O Consello Reitor está integrado polos/as titulares da Presidencia, Vicepresidencia, Dirección e cinco vogais. Estará asistido polo/a titular da Secretaría.\n2. Os membros do Consello Reitor gardarán o debido sixilo respecto dos asuntos dos que coñezan como membros deste órgano.\n3. Os membros do Consello Reitor non percibirán indemnizacións por asistencia ás reunións deste.\n4. Na composición do Consello Reitor procurarase atender ao principio de presenza equilibrada entre homes e mulleres.\nArtigo 16. Presidencia do Consello Reitor\n1. A Presidencia corresponde á persoa titular da consellería competente en materia de medio rural.\n2. Corresponden á persoa titular da Presidencia as seguintes atribucións:\na) Desempeñar a representación do Consello Reitor.\nb) Acordar a convocatoria das sesións ordinarias e extraordinarias e fixar a orde do día, tendo en conta, de ser o caso, as peticións dos/as demais membros formuladas con vinte e catro horas de anticipación.\ne) Remitir aos órganos correspondentes a proposta de plan de actuación e o informe xeral anual de actuación e de xestión, así como o anteproxecto de orzamentos e as contas anuais.\nf) Asegurar o cumprimento das leis e dos estatutos da entidade.\ng) Visar as actas e certificados dos acordos do Consello Reitor.\nh) Cantas outras atribucións sexan inherentes á presidencia dun órgano colexiado.\nArtigo 17. Vicepresidencia do Consello Reitor\n1. A Vicepresidencia do Consello Reitor corresponde por razón do seu cargo á persoa titular do órgano que exerza as competencias en materia de produción agropecuaria e industrias agroalimentarias. No suposto de que o titular do dito órgano sexa designado como titular da Dirección do organismo, a Vicepresidencia corresponderá á persoa titular da secretaría xeral competente en materia do medio rural.\n2. A persoa titular da Vicepresidencia substituirá a persoa titular da Presidencia do Consello nos casos de vacante, ausencia, enfermidade ou outra causa legal.\nArtigo 18. Secretaría do Consello Reitor\n1. O Consello Reitor contará cunha Secretaría, que será ocupada por persoal funcionario de carreira.\n2. A persoa titular da Secretaría será designada e nomeada polo Consello Reitor. No suposto de que a persoa titular da Secretaría non sexa membro do Consello Reitor, deberá ser persoal funcionario de carreira ao servizo da Administración xeral da Comunidade Autónoma de Galicia ou da entidade pública en que se integre o órgano de que se trate. A substitución temporal da persoa que exerza a Secretaría no suposto de vacante, ausencia ou enfermidade realízase por acordo do Consello Reitor.\n3. Corresponde á Secretaría do Consello Reitor as seguintes funcións:\nb) Efectuar a convocatoria das sesións do órgano por orde da súa presidencia, así como as citacións aos membros.\nc) Recibir os actos de comunicación dos membros co órgano e, por tanto, as notificacións, peticións de datos, rectificacións ou calquera outra clase de escritos de que deba ter coñecemento.\ne) Expedir certificados das consultas, ditames e acordos aprobados.\nf) Cantas outras funcións sexan inherentes á súa condición de secretario ou secretaria.\nArtigo 19. Vogais do Consello Reitor\n1. Os/as vogais do Consello Reitor son nomeados e separados pola persoa titular da consellería competente en materia de medio rural.\n2. Integran o Consello Reitor cinco vogais:\na) Tres representantes da consellería competente en materia de medio rural, designados/as de entre persoas de recoñecido prestixio no sector lácteo-gandeiro e altos cargos ou funcionarios/as da Administración autonómica.\nb) Un/unha representante da consellería competente en materia de facenda, designada por proposta desta.\nc) Un/unha representante da consellería competente en materia de conservación da natureza, designada por proposta desta.\nArtigo 20. Atribucións do Consello Reitor\n1. O Consello Reitor é o órgano superior de goberno do Fogga a que lle corresponde o exercicio das máis amplas facultades de goberno e administración e a supervisión da súa actividade.\n2. En particular terá atribuídas as seguintes funcións:\na) Fixar as liñas de actuación do fondo, dentro da política da consellería, a través da proposta de plans e programas de actuación.\nb) O seguimento, a supervisión e o control superiores da actuación da entidade e da xestión da persoa titular da Dirección.\nc) A aprobación do anteproxecto de orzamentos anuais e da contracción de obrigas de carácter plurianual dentro dos límites establecidos.\nd) A aprobación no primeiro mes de cada exercicio do informe xeral anual de actuación e de xestión, sen prexuízo de cantos informes extraordinarios se consideren necesarios sobre a súa xestión, coa valoración dos resultados obtidos e a consignación das deficiencias observadas.\ne) Decidir, de acordo coa normativa vixente, sobre todas aquelas cuestións relacionadas coa organización e funcionamento do Fogga, as operacións que ten que realizar o organismo, a proposta de creación ou participacións en sociedades ou entes instrumentais así como as operacións máis relevantes que deba realizar aquel.\nf) A aprobación das contas anuais e, de ser o caso, a distribución do resultado do exercicio, consonte a lexislación de réxime financeiro e orzamentario da Comunidade Autónoma de Galicia.\ng) O control da xestión do organismo.\nh) A aprobación e modificación da proposta de relación de postos de traballo do organismo.\ni) Aprobar as normas de funcionamento interno do propio consello.\nj) Cantas outras cuestións relativas ás competencias do Fogga someta á súa consideración a persoa titular da Presidencia.\n3. O consello poderá delegar as súas competencias na Presidencia ou na Dirección, de acordo co establecido na normativa vixente, agás as das alíneas a), c), d), e), f), h) e i) do número anterior, que serán indelegables.\nArtigo 21. Convocatoria e réxime de sesións\n1. O Consello Reitor reunirase, en sesión ordinaria, cando menos, catro veces ao ano, logo de convocatoria da Presidencia.\nDe modo extraordinario, reunirase cando o considere oportuno o/a presidente/a, ben por propia iniciativa ou pola maioría dos membros.\n2. Entre a convocatoria e a realización da sesión deberán transcorrer, polo menos, corenta e oito horas.\n3. Xunto coa convocatoria achegarase a orde do día cos asuntos que se debaterán, indicando que a documentación necesaria para o estudo e a análise dos puntos que se van tratar queda á disposición dos membros do Consello na Secretaría, así como nun vínculo electrónico cunha anticipación mínima de corenta e oito horas.\n4. Para a válida constitución do órgano, para os efectos de realización de sesións, das deliberacións e da toma de acordos, requirirase a presenza da persoa titular da Presidencia e da Secretaría ou, de ser o caso, daqueles que os/as substitúan, e da metade, polo menos, dos/as vogais na primeira convocatoria, ou de tres na segunda. Entre a primeira e a segunda convocatoria deberá transcorrer, como mínimo, un prazo de vinte e catro horas.\n5. Non poderá ser obxecto de deliberación ou acordo ningún asunto que non figure na orde do día, agás que estean presentes todos os membros do Consello Reitor e sexa declarada a urxencia do asunto co voto favorable da maioría.\nArtigo 22. Utilización de medios electrónicos\n1. A convocatoria do Consello Reitor poderá efectuarse por medio do correo electrónico sempre que se cumpran os requisitos establecidos no artigo 21.2 da Lei 16/2010, do 17 de decembro.\n2. De acordo co disposto no artigo 21 da Lei 16/2010, do 17 de decembro, o Consello Reitor poderá constituírse e adoptar acordos utilizando medios electrónicos respectando os trámites esenciais establecidos nos artigos 26 e 27.1 da Lei 30/1992, do 26 de novembro, do réxime xurídico das administracións públicas e do procedemento administrativo común, na Lei 4/2006, do 30 de xuño, de transparencia e boas prácticas na Administración pública galega e na devandita Lei 16/2010, do 17 de decembro.\n3. As actas das sesións do Consello Reitor poderán ser aprobadas por vía telemática, logo de seren remitidas aos seus membros ao seu enderezo electrónico.\nArtigo 23. Reunións por procedemento escrito\n1. Poderán realizarse reunións por procedemento escrito, non presenciais, ordinarias ou extraordinarias do Consello Reitor cando así se aprobe por unanimidade dos membros, logo de proposta por escrito da Presidencia. O Consello Reitor deberá gardar proba da reunión non presencial.\n2. No procedemento escrito a Secretaría remitirá, seguindo instrucións da Presidencia, a documentación sobre a cal os membros do Consello Reitor deberán expresar o seu acordo ou realizar as alegacións que consideren pertinentes, así como o prazo para manifestar a conformidade coa proposta ou formular alegacións. No caso de que a maioría dos membros do Consello manifesten o seu acordo, a proposta entenderase aprobada.\n3. Se se formular alegacións, a Presidencia, unha vez valoradas, poderá optar entre dar por finalizado o procedemento escrito e convocar unha sesión presencial do Consello Reitor; ou ben facer circular unha proposta e continuar co procedemento escrito someténdoa a votación.\nNeste último suposto a proposta será aprobada co voto favorable da maioría dos membros do Consello. A Presidencia dirimirá os empates co seu voto de calidade.\nArtigo 24. Deliberación e adopción de acordos\n1. Todos os membros do Consello terán voz e voto e gozarán dos dereitos que como tales teñen nun órgano colexiado de acordo co disposto no artigo 17 da Lei 16/2010, do 17 de decembro.\n2. En caso de ausencia ou enfermidade e cando concorra algunha causa xustificada, os membros titulares poderán ser substituídos polas persoas suplentes, se as houber.\n3. Os acordos serán adoptados por maioría simple dos membros presentes. En caso de empate, acudirase ao voto de calidade da persoa titular da Presidencia.\nArtigo 25. Actas\n1. De cada sesión que realice o Consello Reitor a persoa titular da Secretaría levantará a acta da sesión co contido disposto no artigo 20 da Lei 16/2010, do 17 de decembro.\n2. Os membros que discrepen do acordo maioritario poderán formular voto particular por escrito no prazo de corenta e oito horas, que se contará desde o momento en que a persoa titular da Presidencia dea por finalizada a sesión. O dito voto particular incorporarase ao texto aprobado.\n3. Cando os membros do órgano voten en contra ou se absteñan quedarán exentos da responsabilidade que, de ser o caso, poida derivar dos acordos.\n4. As actas aprobaranse na mesma ou na seguinte sesión; no entanto, a persoa titular da Secretaría poderá emitir certificación sobre os acordos específicos que se adoptasen, sen prexuízo de ulterior aprobación da acta, sen prexuízo do disposto no artigo 22.3.\n5. Nas certificacións de acordos adoptados emitidas con anterioridade á aprobación da acta farase constar expresamente tal circunstancia.\nArtigo 26. A Dirección\n1. A Dirección é o órgano executivo do Fogga, responsable da dirección e xestión ordinaria deste.\n2. A persoa titular da dirección do Fogga é nomeada e separada por decreto do Consello da Xunta entre os que teñan a condición de titular dun órgano de dirección da consellería competente en materia de medio rural.\nArtigo 27. Funcións da Dirección\nA persoa titular da Dirección é a responsable da xestión ordinaria do organismo e exerce as competencias inherentes á dita Dirección, en concreto:\na) Cumprir os acordos do Consello Reitor.\nb) Propoñer as liñas estratéxicas de actuación do Fogga, coordinar a elaboración da memoria anual de actividades do organismo e someter á aprobación do Consello Reitor unha proposta de anteproxecto de orzamentos.\nc) Xestionar o Fogga e someter á consideración do Consello as contas anuais do organismo, antes de rendelas ante os órganos competentes, sen prexuízo das funcións encomendadas á persoa titular da Presidencia.\nd) Autorizar a disposición dos créditos e dotacións, recoñecer as obrigas e ordenar os pagamentos do Fogga, de acordo co establecido na normativa vixente e as funcións asignadas á persoa titular da Presidencia.\ne) Propor a elaboración das disposicións normativas necesarias para a mellor execución das competencias atribuídas ao organismo.\nf) Asistir a Presidencia no exercicio das súas funcións.\ng) Exercer a dirección administrativa e a xefatura do persoal do organismo.\nh) Coordinar e controlar o funcionamento dos servizos administrativos e as dependencias do Fogga.\ni) O exercicio das facultades que teñan atribuídas por delegación do Consello Reitor ou da Presidencia.\nj) Formular as propostas de resolución dos recursos administrativos, reclamacións previas á vía civil e laboral e reclamacións de responsabilidade patrimonial.\nl) O exercicio de todas as facultades non encomendadas pola normativa reguladora do organismo ao Consello Reitor ou á Presidencia.\nArtigo 28. Estrutura administrativa\nO Fogga para o exercicio das súas competencias estrutúrase internamente nos seguintes departamentos:\nb) Subdirección Xeral da Xestión da Política Agrícola Común.\nc) Servizo de Auditoría Interna.\nd) Servizos territoriais do Fogga.\nArtigo 29. Secretaría do Fogga\n1. A Secretaría do Fogga dependerá directamente da persoa titular da Dirección do organismo, co nivel orgánico de subdirección xeral, coas funcións de apoio técnico e administrativo da súa Dirección.\n2. Correspóndelle en xeral o exercicio inmediato das funcións administrativas, organizativas, económicas e financeiras, de asesoramento e inspectoras, así como a coordinación xeral, supervisión e apoio á persoa directora para unha axeitada xestión dos pagamentos con cargo aos fondos Feaga e Feader, no marco do sistema do organismo pagador dos fondos agrícolas europeos e, particularmente, a execución e contabilización dos pagamentos con cargo aos ditos fondos, ademais das que singularmente lle puideren encomendar ou delegar os órganos de goberno e executivo do Fogga.\n3. Para o exercicio das súas funcións, a Secretaría do Fogga estrutúrase nas seguintes unidades:\na) Servizo de Xestión Económica, ao cal corresponderán a xestión do orzamento do organismo, da súa tesouraría e contabilidade, así como a execución e contabilización de todos os pagamentos e o rexistro das operacións con cargo aos fondos europeos agrarios Feaga e Feader. Así mesmo, compételle a xestión da contratación administrativa do Fogga.\nb) Servizo de Xestión Administrativa, que prestará apoio e asesoramento a todas as unidades do organismo, particularmente en materia de recuperación de pagamentos indebidos de fondos agrícolas europeos do conxunto de xestores do organismo pagador. Corresponderalle a instrución de expedientes sancionadores e recursos administrativos e dos procedementos de recuperación de débedas, incluído o seguimento, control e devolución das débedas constatadas polo organismo pagador; a xestión do inventario do Fogga e do seu patrimonio, a elaboración de anteproxectos normativos e de plans e programas de actuación do Fogga, así como a xestión e administración ordinaria do persoal, tanto funcionario como laboral, adscrito ao organismo e do seu réxime interior e control.\nArtigo 30. Subdirección Xeral de Xestión da PAC\n1. Baixo a dependencia da persoa titular da Dirección, corresponde á Subdirección Xeral de Xestión da PAC a realización das funcións necesarias para a aplicación da PAC no eido agrícola e gandeiro, respecto das axudas directas, ás medidas de intervención e regulación de mercados da organización común de mercados agrícolas e no relativo ás axudas á renda das persoas agricultoras no marco do programa de desenvolvemento rural. Tamén realizará funcións de apoio ao sector lácteo canto á análise das problemáticas e xestión dos axentes integrantes deste.\n2. Para o desenvolvemento das súas funcións, esta subdirección xeral estrutúrase nas seguintes unidades:\na) Servizo de Axudas Agrícolas da PAC, ao cal compete o exercicio das accións necesarias para a aplicación en Galicia da PAC en materia agrícola, especialmente nos réximes de axudas directas a persoas agricultoras baseados en superficies, con cargo ao Fondo Europeo Agrario de Garantía; tamén lle corresponde o mantemento e actualización do Sistema de Información Xeográfico de Parcelas Agrícolas (Sixpac).\nb) Servizo de Axudas Gandeiras da PAC, ao cal corresponde o exercicio das accións necesarias para a aplicación en Galicia da PAC en materia gandeira, especialmente os réximes de axudas directas a persoas agricultoras baseados na gandaría, con cargo ao Fondo Europeo Agrario de Garantía (Feaga), así como a xestión dos dereitos de axudas.\nc) Servizo de Axudas Complementarias, ao cal compete a xestión das axudas á renda ás persoas titulares das explotacións agrarias no marco dos programas de desenvolvemento rural, e das medidas en relación coa mellora do ambiente e do contorno rural para a utilización sustentable de terras agrícolas, principalmente indemnizacións por dificultades naturais, axudas agroambientais e axudas ao benestar dos animais.\nd) Servizo de Apoio ao Sector Lácteo e Mercados Agrícolas, ao que corresponde a análise e seguimento das problemáticas do sector lácteo e dos prezos do leite, implementación da xestión técnico-económica nas explotacións leiteiras para análise dos custos de produción e a xestión e seguimento dos axentes integrantes do sector. Ademais, xestionará as operacións relacionadas cos produtos en réxime de intervención, así como outras medidas derivadas da aplicación da organización común de mercados agrícolas. As funcións establecidas no Decreto 61/2007, do 22 de marzo, do Observatorio do Sector Lácteo, quedan adscritas a este servizo.\nArtigo 31. Servizo de Auditoría Interna\n1. O Servizo de Auditoría Interna dependerá directamente da persoa titular da Dirección do Fogga.\n2. Ao Servizo de Auditoría Interna correspóndelle asegurar o efectivo funcionamento do sistema de control interno do Fogga como organismo pagador dos gastos relacionados coa política agrícola común, así como dos demais órganos ou entes integrados no organismo pagador ou que xestionen fondos europeos agrarios Feaga e Feader, verificando se os procedementos adoptados por aqueles son adecuados e asegurando a súa conformidade coa regulamentación comunitaria, e que a contabilidade é precisa, completa e realizada a tempo, ademais de informar os órganos de goberno e executivo do organismo pagador e de pór os seus programas e informes de control á disposición do organismo de certificación e doutros órganos de inspección e control da Unión Europea.\nArtigo 32. Servizos territoriais do Fogga\nNas xefaturas territoriais da consellería competente en materia de medio rural existirá un servizo territorial do Fogga que dependerá organicamente das xefaturas territoriais e funcionalmente da Dirección do organismo.\nRéxime de xestión funcional\nArtigo 33. Persoal e réxime xurídico\n1. O Fogga contará con persoal funcionario e/ou laboral da Xunta de Galicia. En todo caso, quedarán reservadas ao persoal funcionario as funcións que impliquen participación directa ou indirecta no exercicio de potestades públicas ou na salvagarda dos intereses xerais da Comunidade Autónoma de Galicia e das administracións públicas, así como daquelas que se determinen na normativa aplicable en materia de función pública.\n2. O persoal funcionario ao servizo do Fogga rexerase polo disposto na normativa reguladora da función pública e nas súas normas de desenvolvemento.\n3. O persoal laboral ao servizo do Fogga rexerase polo Convenio Colectivo Único para o persoal laboral da Xunta de Galicia, polo Estatuto dos traballadores e demais normativa que resulte de aplicación ao persoal laboral ao servizo da Administración da Comunidade Autónoma de Galicia.\n4. A estrutura de persoal do organismo garantirá, en todo caso, o cumprimento dos criterios de autorización neste eido como organismo pagador dos fondos europeos agrícolas previstos na normativa comunitaria.\nArticulo 34. Ordenación dos postos de traballo\n1. A relación de postos de traballo do organismo determinará a natureza, contido e características do desempeño e retribucións de cada posto de traballo, de acordo co disposto na normativa de función pública. A dita relación será pública e será aprobada pola Xunta de Galicia de conformidade coa normativa aplicable na materia e logo de negociación coas organizacións sindicais representativas no ámbito da función pública.\n2. A aprobación e modificación da proposta de relación dos postos de traballo do Fogga será acordada polo Consello Reitor, por proposta da Dirección, logo do informe favorable dos centros directivos competentes en materia de orzamentos e de función pública, e estará sometida na súa tramitación á normativa xeral establecida na Administración da Comunidade Autónoma de Galicia sobre modificacións ou aprobacións destes instrumentos de planificación de persoal.\nRéxime de patrimonio e contratación\nArtigo 35. Réxime patrimonial\n1. Para o cumprimento dos seus fins o Fogga conta con patrimonio propio, constituído polo conxunto de bens e dereitos, incluídos toda clase de propiedades incorporais e de obrigas da súa titularidade. O réxime patrimonial do organismo será o determinado na Lei 5/2011, do 30 de setembro, de patrimonio de Galicia, e demais normativa que lle sexa de aplicación.\n2. Os bens do patrimonio da Comunidade Autónoma que se lle adscriban para o cumprimento dos seus fins non perderán por esta adscrición a súa condición xurídica orixinaria.\n3. Ademais dos bens adscritos de acordo co disposto no parágrafo anterior, formarán parte do seu patrimonio todos os bens, valores e dereitos que adquira no exercicio das súas funcións.\n4. No caso de disolución do organismo, o seu patrimonio reverterá ao da Comunidade Autónoma.\nArtigo 36. Contratación\n1. O Fogga axustará a súa actividade contractual ao disposto pola normativa aplicable á contratación do sector público.\n2. O órgano de contratación do Fogga é a persoa titular da Presidencia, sen prexuízo das delegacións que poida levar a cabo na persoa titular da Dirección.\nRecursos económicos e financeiros\nArtigo 37. Recursos económicos\nOs recursos económicos con que conta o Fogga para o exercicio das súas funcións son os seguintes:\nb) Os ingresos propios percibidos como contraprestación polas actividades realizadas en virtude de contratos, convenios ou disposicións legais para outras entidades públicas ou privadas ou persoas físicas.\nc) O produto do alleamento dos bens e valores que constitúan o seu patrimonio, de acordo co establecido na lexislación de patrimonio da Comunidade Autónoma.\ne) As achegas voluntarias, doazóns, herdanzas, legados e demais achegas a título gratuíto de entidades privadas e particulares.\nf) Os ingresos recibidos de persoas físicas e xurídicas como consecuencia do patrocinio de actividades ou instalacións.\ng) Os demais ingresos de dereito público ou privado que estean autorizados a percibir.\nh) Calquera outro recurso que se lles poida atribuír.\nArtigo 38. Réxime orzamentario, económico-financeiro, de contabilidade e de control\nO réxime orzamentario, económico-financeiro, de contabilidade e de control é o establecido pola lexislación vixente de réxime financeiro e orzamentario da Comunidade Autónoma de Galicia.\nRelacións coa Administración xeral da Comunidade Autónoma de Galicia\nArtigo 39. Plan de actuación\n1. A actividade do Fondo Galego de Garantía Agraria desenvolverase consonte o seu plan de actuación, que será aprobado por orde da consellería competente en materia de medio rural, dentro do marco do programa plurianual desta, por proposta do Consello Reitor do organismo, contando co informe favorable da consellería competente en materia de facenda, conforme o establecido pola lexislación de réxime financeiro e orzamentario da Comunidade Autónoma de Galicia.\n2. O plan de actuación inclúe, en todo caso:\na) Os obxectivos e os resultados que deben ser acadados, cos seus indicadores de seguimento.\nb) Os recursos persoais, materiais e orzamentarios precisos para a consecución dos obxectivos e resultados fixados.\nArtigo 40. Informe xeral anual de actuacións e de xestión\n1. A Dirección do Fogga elaborará un informe xeral anual de actuación e xestión en que se reflectirá con claridade a actividade desenvolvida no exercicio precedente, no cal se precise:\na) O grao de cumprimento dos principios de eficacia e eficiencia, entendendo por eficacia a consecución real dos obxectivos fixados no plan de actuación e por eficiencia a optimización dos medios dispostos para a consecución directa dos obxectivos.\nb) A suxestión que se considere oportuna para a mellora da actuación, coa proposta das medidas necesarias de carácter xurídico-administrativo, técnico, económico ou de persoal.\n2. O informe xeral anual de actuación e xestión será aprobado polo Consello Reitor. Esta aprobación poderá conter cantas instrucións e disposicións sexan necesarias para garantir o funcionamento eficaz e eficiente do organismo.\nArtigo 41. Control de eficacia\nO Fogga estará sometido a un control de eficacia no cumprimento do seu plan de actuación que será exercido pola consellería competente en materia de medio rural e pola unidade administrativa con competencias en materia de avaliación e reforma administrativa.


Oito de cada dez habitantes da cidade cre que o compromiso da Xunta e do Estado coa Coruña é regular, malo ou moi malo - Marea Atlántica\nOito de cada dez habitantes da cidade cre que o compromiso da Xunta e do Estado coa Coruña é regular, malo ou moi malo\nTan só un 15% da veciñanza da Coruña está conforme co traballo e os investimentos que desenvolven na cidade as administracións central e autonómica\nOito de cada dez habitantes da cidade sosteñen que o compromiso da Xunta de Galicia e do goberno do Estado coa Coruña é regular, malo ou moi malo. Son datos tirados dunha enquisa encargada pola Marea Atlántica e que se realizou sobre unha mostra de 400 persoas, todas residentes na cidade e maiores de idade.\nEn concreto, a enquisa indica que un 49,9% da poboación da Coruña cualifica o compromiso de ambas administracións coa cidade de “regular”, mentres que un 16,9% o considera “malo” e un 9,9% “moi malo”. Por tanto, case o 77% das persoas que participaron na enquisa desaproba a xestión de ambas institucións na cidade. Por contra, tan só un 14,6% ve “bo” o grao de compromiso coa cidade e unicamente un 1,7% o atopa “moi bo”.\nPara a Marea Atlántica non hai ningunha sorpresa no resultado, tendo en conta as previsións de investimento da Xunta na cidade o próximo ano e a que vén sendo a dinámica nos dous últimos anos. O goberno galego non está a tratar A Coruña como o que é, a primeira cidade de Galicia, e o seu compromiso coa veciñanza deixa moito que desexar. É curioso que, por un lado, o grupo municipal do PP saque peito dicindo que o 2018 será o exercicio no que se rexistre un maior investimento da administración autonómica na cidade mentres que, polo outro, apunta a que non se inviste o suficiente “por culpa do Concello”. Dende logo, o PP debería entender que poñerlle paus nas rodas sistematicamente á acción do executivo municipal non é ir na súa contra, senón contra a cidadanía á que di dar servizo.\nA Marea Atlántica pídelle ao líder do PP galego, Alberto Núñez Feijóo, que deixe de facerlle oposición á cidade e se decida a apostar por ela xa que, dende logo, existen moitos proxectos, e de envergadura; por exemplo, a constitución da Área Metropolitana da Coruña ou o rescate, con recursos públicos e non con fotografías, do conxunto do borde litoral da Coruña, dende o Finisterre até o peirao de San Diego, ademais de todas as obras da súa competencia que ten pendentes nos centros escolares da cidade.\nO goberno central, pola súa banda, ten moitos compromisos pendentes coa Coruña e con toda Galicia. Para empezar por algún lado podería, dunha vez, dotar ao Porto Exterior de Langosteira dunha conexión por ferrocarril que segundo o propio órgano de Puertos del Estado é “fundamental” para a súa viabilidade.\nHoki2017-10-23T12:07:34+02:0023 Outubro, 2017|Concello|Sin comentarios


El Cotopaxi, unha estupenda excursión desde Quito | Noticias de viaxes\nO volcán Cotopaxi, unha gran excursión desde Quito\nEnric Gili | | ecuador, Quito\nNormalmente as persoas que viaxan a Ecuador fano para visitar as Illas Galápagos, o último paraíso da Terra. O turismo andino aínda é pouco coñecido polo turismo europeo e é unha pena xa que o continente ten unha beleza extraordinaria e ten moito que ofrecer.\nHoxe propoño unha excursión que parte de Quito, a subida a Cotopaxi. É unha experiencia que definitivamente recomendo se viaxas a Ecuador. Non te decepcionará (se a actividade volcánica o permite).\nA maioría das excursións, como a que detalo a continuación, pódense facer partindo de Quito ou Latacunga e regresando o mesmo día.\nO volcán Cotopaxi (5897 msnm) elévase maxestuosamente a só 50 km da capital e a 35 de Latacunga. É o segundo volcán máis alto do país e un dos volcáns activos máis altos do mundo.\n1 Como acceder ao volcán Cotopaxi?\n2 Que facer e que ver en Cotopaxi?\n3 Descenso e exploración en bicicleta de montaña.\nComo acceder ao volcán Cotopaxi?\nPara visitar e entrar no Parque Nacional Cotopaxi É necesario contratar o servizo dunha axencia especializada. Debe terse en conta, e é moi importante, que tanto Quito como o parque nacional estean situados a máis de 2500 metros de altitude e o último punto ao que poden chegar os coches ou as furgonetas sexa de case 4200 metros. A enfermidade por altitude é un factor a ter en conta antes de facer a excursión.\nDebemos aclimatarnos uns días antes de subir, ir dunha cidade ao nivel do mar a Cotopaxi directamente pode ser prexudicial para a saúde.\nRecoméndoche que traia unha botella de auga, roupa e zapatos de montaña, luvas e sobre todo: non fagas esforzos excesivos. É unha subida fácil pero lenta, a 4200 metros de altitude vai moi lentamente, non corre.\nAlí dúas opcións principais para acceder a el:\nViaxa dentro transporte público ou privado desde Quito / Latacunga ata a vía de acceso ao parque da estrada panamericana. Unha vez alí xa atopamos moitos coches 4 × 4 cos que podemos facer a visita. Deberían ser axencias con dereito de acceso. É seguramente o xeito máis barato (uns 50 dólares por persoa) e improvisado, pero perde máis tempo. O último punto accesible sen necesidade de permisos ou guías especiais é o Centro de visitantes de Cotopaxi.\nContrata a ruta desde Quito / Latacunga. As axencias ofrecen furgonetas 4 × 4 con condutor e guía de montaña. A excursión adoita facerse o mesmo día e inclúe comida e bicicleta para baixar con el o volcán. O guía encárgase de dar 4 indicacións importantes, a historia do volcán e do seu parque nacional. O custo debería estar ao redor De 75 a 90 dólares por persoa.\nRecomendo persoalmente contratar a visita de Quito. Posiblemente sexa máis caro, pero saíndo ás 8 da mañá arredor das 11 atoparase no medio do parque nacional. Á hora da cea volverás á cidade. Por outra banda, recoméndase o descenso en bicicleta de montaña polo volcán.\nSubir ao pico require un mínimo de 2 días, poder subir ao comezo do glaciar no mesmo día.\nQue facer e que ver en Cotopaxi?\nSe o tempo e o volcán o permiten, poderá chegar ao último aparcadoiro, situado a 4200 metros de altitude. Alí seguramente notará o cambio de temperatura e altitude.\nA guía indicaranos se as condicións son óptimas para subir e ata onde podemos subir. É necesario seguir as súas recomendacións en todo momento.\nA partir deste punto xa vemos o refuxio de alta montaña, situado a case 4900 metros sobre o nivel do mar e xusto detrás do impoñente glaciar comeza.\nUn camiño ben marcado cunha considerable pendente guiaranos para subir os 600/700 metros restantes. En teoría en 1 hora ou hora e media deberías chegar ao refuxio.\nO chan é naturalmente volcánico e esvaradío. Moitas veces danse dous pasos para subir e sen querer facelo baixan outros tres. Hai que ter paciencia, non correr e avanzar aos poucos. É moi importante beber auga constantemente e aclimatarse á altitude.\nSe todo vai ben, despois dunha hora chegaremos ao refuxio onde poderemos contemplar as espectaculares vistas abaixo (parque nacional, lagoas e plataforma andina) e superior (Glaciar e cráter Cotopaxi). Unha vez aquí podemos tomar varias decisións en función do tempo dispoñible, do estado físico e do tempo:\nNon máis subir e volver ao aparcadoiro.\nSube ao comezo do glaciar, situado a 5300 metros sobre o nivel do mar. É unha camiñada de menos dunha hora e pódese facer se quedamos a durmir no refuxio ou se volvemos ao punto de partida.\nSube ao cráter. Neste caso temos que comprobar se podemos subir fisicamente e por outra banda teremos que pasar a noite no refuxio, non é posible facelo todo no mesmo día.\nDescenso e exploración en bicicleta de montaña.\nSe vimos cunha furgoneta e unha bicicleta, Recomendamos totalmente facer o camiño de volta desde o aparcadoiro con Mountain Bike. Case 1 hora de descenso constante de 4200 metros a 3500.\nPaisaxes incribles, a natureza no seu esplendor ao longo do camiño. Unha sensación de liberdade difícil de igualar.\nA guía mostraralle onde rematar o descenso. Desde alí e en bicicleta poderás explorar todo o parque nacional Cotopaxi. Chairas, lagoas, natureza e paisaxes exuberantes dominarán o noso paseo.\nUnha vez rematada a nosa excursión en bicicleta, será hora de volver ao noso punto de partida.\nPara os amantes da natureza, a subida ao volcán Cotopaxi é unha excursión moi recomendable e de fácil acceso se viaxamos a Quito. Os Andes ecuatorianos son espectaculares e hai rutas para todos os gustos, pero esta é esencial.\nCamiño completo ao artigo: Noticias de viaxes » América » ecuador » O volcán Cotopaxi, unha gran excursión desde Quito\nFai un cruceiro polo río Danubio\n3 das mellores praias de Andalucía


27/12/2019 21:09 h\nE deberon fuxir tan ás presas que vai e perderon o cargamento polo camiño. Traballo que aforraron, porque despois tiñan que pórse ao chollo de abrir a caixa e desfacerse das «probas».\nResumindo, que quixeron facer tan rápido o traballo que remataron perdendo o roubado polo camiño. E agora estaranse laiando: sen cartos e coa Garda Civil atrás deles.\nVilardevós, caixeiro, afouteza, lonxano oeste, sesións de cine. Aquí hai material!


Mobilizacións por unha saída galega xusta da crise o 15 de decembro en cidades e vilas - CIG: Confederación Intersindical Galega\nMobilizacións por unha saída galega xusta da crise o 15 de decembro en cidades e vilas\nNo marco da campaña posta en marcha pola CIG para socializar as súas propostas alternativas\nO Consello Confederal da CIG acordou, na xuntanza celebrada o pasado 27 de novembro, convocar concentracións para o vindeiro día 15 de decembro en cidades e vilas galegas. As mobilizacións insírense na campaña –para a central sindical prioritaria– en demanda de políticas que permitan unha saída galega xusta da crise.\nA pandemia e a súa xestión evidenciaron o fracaso e as inxustizas do neoliberalismo e a súa incapacidade para dar solución a cuestións vitais como as sanitarias. Priorizouse a economía fronte á preservación da saúde e o benestar da poboación, mercantilizouse a vida humana e deixáronse na máis absoluta desprotección amplos sectores das clases populares.\nA pandemia e a súa xestión evidenciaron o fracaso e as inxustizas do neoliberalismo\nEsta crise saltou cando en Galiza estabamos aínda inmersos nunha grave crise social, industrial e demográfica, agravada pola incesante emigración e polas políticas suicidas do goberno do PP na Xunta de Galiza.\nCoas propostas presentadas pola central sindical –debatidas no último mes en infinidade de asembleas de delegadas/os e mesmo defendidas polo secretario xeral, Paulo Carril, na Comisión especial para a reactivación económica de Galiza pola crise Covid-19 do Parlamento galego– preténdese promover unha actuación pública eficaz e radicalmente distinta e impedir que as medidas que se articulen supoñan un novo saqueo á clase traballadora.\nXunto a esta campaña, están en marcha as mobilizacións do colectivo de xubiladas/os e pensionistas, coa reivindicación de políticas públicas de asistencia ás persoas maiores e coa vista posta na anunciada reforma das pensións que, á vista das recomendacións do Pacto de Toledo, virá consolidar os peores aspectos das reformas de 2011 e 2013.\nRecomendacións entre as que non se contemplan mecanismos para establecer unha pensión mínima garantida por lei, que para a CIG tería que ser equivalente ao SMI, e este o 60% do salario medio, tal e como estabelece a Carta Social Europea. Un principio que, de ser asumido, suporía elevar o salario mínimo até os 1142 euros/mes.\nSi se contempla, porén, fomentar os ‘sistemas complementarios’ na negociación colectiva. Un eufemismo para non chamarlle directamente plans privados, que é un dos obxectivos fundamentais da próxima reforma das pensións, como esixe a UE para acceder aos fondos de reconstrución. Plans que xerarán unha nova ruptura da unidade de clase, pola creación de condicións diferentes, e afondarán na precariedade, non xa no laboral, senón no social.\nO Consello Confederal tamén considerou unha prioridade da central sindical a negociación colectiva, como a mellor forma para procurar unha mellora real das condicións de traballo e de vida da clase traballadora.\nO teletraballo entrará con forza na negociación colectiva o vindeiro ano\nUnha das cuestións que entrará con forza na negociación colectiva o vindeiro ano é o teletraballo. Para a CIG, un elemento de explotación brutal que se está implantando aproveitando a pandemia e a necesidade de minimizar os contactos sociais, pero que está cavando unha gran fosa para as condicións da clase traballadora.\nCómpre pois darlle resposta con intelixencia e aclarando ben as súas consecuencias, ao igual que aos procesos de dixitalización e robotización, que xa están provocando a substitución de persoas por máquinas en empresas como Zara, ou destruíndo miles de postos de traballo en sectores como o da banca.\nPor iso, fronte á dureza da actual situación, a CIG aposta por presentar propostas, explicalas nas asembleas e defendelas fronte ao agresivo marco e os abusos nunca vistos do capital contra a clase traballadora. Unha situación que, se non se combate, abre as portas ao fascismo, que está aguilloando detrás aproveitando a indignación que medra conforme medra a precariedade.\nFronte ao sindicalismo da resignación, do entreguismo e do diálogo social co que se facilita a implantación das medidas que a patronal propón e os gobernos facilitan, contamos coa ferramenta organizativa e a capacidade combativa necesaria: a CIG.\n05 Xan 2021\nMedra o desemprego en Galiza sen máis plan de recuperación que os frustrados fastos do Xacobeo


A novena edición da Carreira Popular dos Rosales, que forma parte do Circuíto Coruña Corre e que se realizará o vindeiro domingo, 22 de maio, conta cun dispositivo especial de tráfico para garantir a seguridade de participantes e persoas condutoras.\nPrincipalmente, cortarase o tráfico entre as 07:30 horas e as 14:30 horas no tramo final da rúa Manuel Azaña, no tramo que dá acceso á Praza Elíptica, onde estarán situadas a saída e a meta da proba. Nesa zona estará prohibido o estacionamento desde a medianoite do sábado ao domingo (00:00 do domingo 22).\nAdemais, realizaranse cortes e desvíos de tráfico na mañá do domingo, polo que se recomenda reducir ao máximo os desprazamentos en vehículo durante a realización das carreiras nesa zona da cidade.\nOs/as veciños/as dos Rosales terán acceso e saída da zona, aínda que con cortes breves. Recoméndaselles ás persoas residentes na contorna da Praza Elíptica que saian do barrio pola Estrada dos Fortes.\nEntre as 10.00 e as 11.30 horas pecharase ao tráfico o circuíto, que se irá abrindo ao paso da carreira. Así, o tramo da rolda de Outeiro entre a avenida de Labañou e o Paseo Marítimo, por onde discorre a proba absoluta, quedará aberto, previsiblemente, ás 10:45 horas e o Paseo Marítimo, no tramo comprendido entre Labañou e O Portiño, abrirase cara ás 11:15 horas aproximadamente.\nDesde as 11:30 horas ás 13:30 horas cortarase Manuel Azaña desde as rúas Rodríguez Castelao e Suárez Ferrín.\nÁs persoas usuarias dos garaxes da rúa Alcalde Suárez Ferrín pídeselles que eviten saír cos seus vehículos deses estacionamentos entre o domingo entre as 10:00 e as 13:30 horas.\nLembra que son alteracións imprescindibles para o bo desenvolvemento da proba, que non sería posible sen a colaboración e participación cidadá, á que se lle agradece, de antemán, a súa comprensión e colaboración.


» Crónica » Mondoñedo, o primeiro Concello que acada da Xunta a habilitación completa en materia de patrimonioCronica3.com A Mariña - costa de Lugo - información da Mariña lucense\nMondoñedo, o primeiro Concello que acada da Xunta a habilitación completa en materia de patrimonio\nMondoñedo, 16 de maio de 2018.- A Consellería de Cultura, Educación e Ordenación Universitaria acaba de habilitar ao Concello de Mondoñedo para autorizar as intervencións patrimoniais en todo o seu ámbito municipal, tal como queda establecido no convenio asinado hoxe entre o conselleiro Román Rodríguez, e a alcaldesa Elena Candia; ao que tamén asistiu o delegado territorial da Xunta en Lugo, José Manuel Balseiro.\nDeste xeito, Mondoñedo convértese no primeiro concello de Galicia que acada esta habilitación patrimonial dun xeito completo, para todo o seu territorio, logo de que a nova lei de patrimonio cultural (lei 5/2016) incorporase esta técnica descentralizadora. Desde o pasado mes de marzo tamén o Concello de Ourense ten esta habilitación, pero neste caso tan só de carácter parcial, porque atinxe unicamente ao núcleo de Seixalbo.\nO conselleiro de Cultura explicou que, máis aló da tramitación puramente administrativa, esta habilitación ten unha destacable repercusión práctica na medida en que permite ao Concello axilizar os trámites administrativos e acurtar os prazos das intervencións no citado núcleo, pero garantindo totalmente a seguridade xurídica nos procesos.\nBeneficioso para os veciños\nRomán Rodríguez subliñou tamén a importancia de avanzar na colaboración cos concellos, facéndoo a través dunha xestión máis fácil e eficiente que repercuta de xeito positivo no día a día das persoas. En palabras do conselleiro, o acordo de hoxe beneficia aos veciños de Mondoñedo porque lles será máis doado levar a cabo melloras como “arranxar unha vivenda, cambiar unha cuberta ou arranxar un cuarto de baño, por exemplo”.\nAo abeiro de dito convenio, o Concello de Mondoñedo estará habilitado para as intervencións que se refiran a bens catalogados integrantes do patrimonio arquitectónico ou etnolóxico e as súas contornas de protección e zonas de amortecemento. Non obstante, quedan fóra destas habilitacións os bens declarados de interese cultural, os bens catalogados do patrimonio artístico ou arqueolóxico, ou calquera ben incluído no ámbito territorial delimitado como Camiño de Santiago, así como os que sexan titularidade da Igrexa católica e as actuacións de salvagarda que promova a Consellería competente en materia de patrimonio cultural.\nPlaneamento e medios técnicos\nIsto é posible porque, tal como establece a lei, o Concello de Mondoñedo cumpre cos requisitos esixidos como é contar cun planeamento urbanístico adaptado á Lei 2/2106, do Solo de Galicia, así como cun equipo de persoal técnico competente en materia de arquitectura, a arqueoloxía e a historia da arte.\nCómpre lembrar que a Consellería de Cultura está a desenvolver a mencionada Lei do Patrimonio co obxectivo de combinar a máxima protección do patrimonio sobranceiro de Galicia coa axilidade e a simplificación dos trámites interadministrativos.


‘Don Fabricio’ vs ‘L’Italia chiamò’ | BiosBardia\nFotograma de ‘O Gatopardo’, de Luchino Visconti.\nXornada 2 da Liga da Primavera 2022. Duelo entre Fran Fernández Davila e Xerardo Méndez.\nTraba: O relato debe conter catro versións da mesma historia.\n“Don Fabricio é morto”. Soltoumo así, nesa fala siciliana que se gasta cando está de mal xenio. Non sei se llo debería consentir. Imos vellos, as palabras non mancan tanto. Hai dous anos que o Benedetto marchou para América, tres meses que pasou a peste, outra vez. Tivemos sorte: coa casiña arredada da vila e a horta e o galiñeiro para nos manter. A maioría da xente da vila pasou máis que necesidade: fame e medo, e morreron tantos coma sempre. Se segue habendo xente é porque as mulleres seguimos a darlle fillos á terra para que os coma. Nacín no 37, aquel ano da peste que levou o papá, coma no 54, cando o coñecín. Era alto e forte. Pero naquela canella na que o atopei tirado non era máis que un langrán guapo que arelaba que Sicilia se parecese a Inglaterra. Sempre se portou coma un príncipe. O meu príncipe parvo. Seica o coñecemento mata o amor. Oxalá fose certo.\nMorreu haberá dez anos e ela aínda suspira por el. Ofreceuma cun lote de raparigo, casa e horta, un día que tiñan unha festa ben rumbosa, por ben servir cos mil de Garibaldi e contribuír a que a súa casa non ardese coma outras. Dixen que si, que eu nada tiña, nin esperanza de ter. Ben a vía na cociña todos os días, e era linda coma mañá de xuño. Sempre foi amable comigo. Igual, de todas as cousas que sempre nos arredaron, esa foi a que peor me sentou sempre. Nunca me levantou a voz, nunca se queixou. O peor era saber que a unha palabra súa había volver carretar peixe ou sachar a xornal cando houbese onde. Deume seis fillas, que foron morrendo da peste, dos tifos, do cólera… Quédame unha. Viva Italia, si, pero os pobres que nos levantamos para non volver pasar fame seguimos comendo merda.\nQuerido Benedetto: só unhas letras para che contar que a casa de Salina é unha ruína. En canto faltou don Fabricio, Dona Concetta desbaldiu o patrimonio familiar mercando reliquias de santos, falsas coma moedas de madeira. Entre Dona Angélica e os seus acólitos forzaron o bispo a non a poñer en ridículo, pero non queda unha lira para manter o pazo, e as propiedades están tan hipotecadas que á pobre Concetta non lle deixaron outra alternativa que ir pasar os últimos dias a un convento. Aceptouno, despois de se desfacer daquel can que tivera o vello tantos anos. Tiña por aquel Bendicó unha devoción anormal, que Concetta herdou, e conservou todos estes anos aquel can que o vello mandara taxidermizar para que o acompañase no seu despacho, mesmo despois de morto. Non é estraño que o chamase dunha forma tan parecida a ti? Ás veces recordo discusións dos pais nas que falaban de ti. Se che vai tan ben igual podías mercar a casa. Está á venda. Ou mellor non veñas. Volve haber peste.\nQuerida Lela: Igual vou. Aquí a dinamita anda barata.\nCosa sarà, Federico, quello que chiamerai Italia? un-dous-tres, un-dous-tres. L’Italia sará unha familia, non, unha nación, unha nación que recobre a gloria dese imperio de hai mil anos un-dous-tres, un-dous-tres, un país nacido das súas illas que estará completo cando entremos en Roma un-dous-tres, un-dous-tres, entraremos tres veces en Roma se fai falla, faremos dela unha cidade aberta un-dous-tres, un-dous-tres, mesmo se cómpre que un día, a tres quilómetros de Palermo, Giusseppe remate a súa quenda un-dous-tres, un-dous-tres, fará calor na estrada, a sequidade da súa boca desexará afogar nunha Moretti un-dous-tres, un-dous-tres, e unha furgoneta virá buscalo para levalo á casa. L’Italia sará esa furgoneta\nNon, Federico, L’Italia non vai ser iso un-dous-tres, un-dous-tres, L’Italia sará Beppino, o seu fillo, que xogará na rúa e sorriralle ao lonxe, mentres tire a gol cunhas botas imaxinarias, xa non usará as de Maradona, dende aquel o día que soase o himno arxentino no Olímpico de Roma, Oíd mortales el grito sagrado, e Maradona inflase peito con anoxo, Libertad, libertad, libertad, baixo asubíos, si, e o estadio atrone, si, iso será Italia, un estadio que atrone mentres Giusseppe sobe as escaleiras, e da cociña saia un agre fedor a desprezo, a Italia será, un-dous-tres, un-dous-tres, Italia será as escaleiras.\nNon, Sofia, L’Italia non vai ser iso un-dous-tres, un-dous-tres, a Italia será un avión que chega tarde, un xuíz que conduce coa súa dona pola autoestrada, Italia será o seu bico, e os nosos fillos os herdeiros de Roma, un-dous-tres, un-dous-tres, o fillo do lancheiro de Corrientes a perfilar os beizos, Italia será eses beizos, un brazo en alto coa palma estendida, un tirano cabeza abaixo, Oíd el ruído de las rotas cadenas, a Italia será Abisinia, Ved el trono a la noble igualdad, un estrondo que faga tremer o Etna, un burato na autopista. Si Italia será por moito un burato na autopista.\nNon, Marcello, non. Case pero non. Italia será un estreito en calma, un mozo morto envolto no nome Totti, un-dous-tres, un-dous-tres, o número dez, nunha cohorte dende os Alpes a Sicilia, un rapaz a meter un gol e escoitar un trono, unha choiva de entullos, unha man que busca a outra para chegar á morte, e unha nai a arder, unha nai que arde mentres contempla o fume ás aforas de Palermo, un-dous-tres, un-dous-tres, Italia será Palermo, Italia será esa nai, Italia será ese pai, o que sorrí porque o seu fillo non ten botas, pero irá mañá, vivo, á escola, Italia será esas botas, Italia será esas botas.\n5 Maio 2022 in Creación, Liga Biosbardia da Primavera 2022. Etiquetas:fran fernández davila, relatos, valse, xerardo méndez\n6 comentarios en “‘Don Fabricio’ vs ‘L’Italia chiamò’”\n6 Maio 2022 ás 10:07 am\nCoido que nesta edición está custando esta trama. A idea de facer catro versións, tres, cinco ou dezasete, sempre é exercitar o distanciamento entre a voz autoral e as voces narrativas. O máis importante neste tipo de relatos é a autonomía das voces de cada personaxe, e logo a seguir, o seu punto de vista sobre unha historia. Claro que esa historia pode ser máis ou menos ampla, ter as fronteiras máis ou menos diluídas, pero será responsabilidade do autor facela verosímil tendo en conta, sobre todo, o tamaño do texto.\nNeste relato hai catro personaxes, pero apenas unha voz. O narrador é sempre o mesmo e só muda o punto de vista. Pero a mirada é unha en todos os casos (podemos salvar a cuarta parte, que seguramente é a máis potente xusto porque se independiza un pouco das demais). Ademais, non é un relato con historia senón con atmosfera. O autor decide mergullarse (e mergullarnos de paso) no ambiente que lle inspirou a foto e, seguramente, a película. Os detalles literarios están botados un pouco ao chou, sen xerarquía, coma se o autor non fose consciente de que só tiña 500 palabras. Polo tanto, o lector ten que procurar sustento na expresividade. E aí hai momentos potentes, coma a versión 4, pero tamén moita minidigresión, moito dato concreto (coma as datas) que no fondo non serven para nada. Coido que este relato precisaría unha reescrita completa logo de que o autor reflexione sobre: Que quere contar e, sobre todo, que debe distancialo da foto que o inspirou e voar pola súa conta.\nNeste caso o autor si expresa con maior claridade cal é a historia. A historia é a historia de Italia a base de pequenos detalles que para o autor do relato comunican a súa esencia particular dese país tan antigo en aparencia, mais tan artificial na realidade. E faino a xeito de videoclip. Este relato podería converterse facilmente nunha curtametraxe a base de retrincos audiovisuais montados a toda velocidade. Ese ritmo está moi ben conseguido e transmite coa viveza das palabras ese rastro de imaxes icónicas coma a do xuíz antimafia Falcone ou Maradona en Italia’90. O problema é que aquí temos unha historia contada en catro capítulos, non en catro versións, ou case mellor varias historias reunidas coma nunha piña. Outro problema, menor, e recoñezo que analizado desde un prisma completamente subxectivo, é que as referencias fican coma voaxas no ar. Si podo intuír que son elementos propios de Sicilia e Nápoles, o territorio do antigo Reino das Dúas Sicilias no que Visconti, e antes Lampedusa, sitúan O Gatopardo. Pero daquela Italia será ou non será? Será que Italia non foi, non é, e só pode ser ‘será’, un estado/nación artificial sustentado nunha idea de futuro: futura unidade da lingua, futura igualdade dos territorios…? Paro porque vou escribir máis texto ca o que ten o propio relato.\nVoto por ‘L’Italia chiamò porque, aínda que non atende a traba, o seu rival tampouco o fai e este relato é literariamente superior ao outro.\n6 Maio 2022 ás 9:15 pm\ntras lelo 3 veces dimito de entender o relato (refirome a entendelo plenamente). Ademais penso que non é tan importante, como di cesar é un relato de atmosfera. E está conseguida, pero non lle vai nada ben a traba, porque, de novo como apuntou cesar, excepto na ultima entrada non se percibe unha voz diferente en cada fragmento. Tampouco trataba a traba de conseguir iso. Podian ser 4 versions da mesma historia usando a mesma voz, so que ó deseñar unha historia coma esta (na que hai varias 1º persoas) si que era necesario que fosen distintas.\nO certo é que vez “eliminadas” a historia e a estrutura só quedan cousas boas que dicir.\nO estilo é bo, a lectura é agradable, nalgun momento hai sobreexplicacion pero non chega a incomodar, as referencias espaciais e temporais danlle cor e personalidade. O que lle faltou ó relato foi que os seus distintos elementos (forma e contido, e outros subelementos) fixeran sinerxia e se apoiasen de forma mais eficaz uns nos outros. É unha mestura rara ler eses 2 primeiros fios de pensamento e despois as cartas. Chamádeme tocapelotas, pero por que están os 2 primeiros narradores facendo esa especie de resumo vital para si mesmos? non é completamente natural. As cartas si que son naturais, pero os pensamentos… se non os executas ben corres o risco de facelos parecer artificiais, coma os habitantes/actores do show de truman.\nTrala segunda lectura tiña unha idea do argumento pero non remataba de unir as liñas de puntos. Ó ler o comentario de cesar vin a luz e xa asentou todo no seu sitio. Vouno explicar mellor: cría que o relato trataba unha historia de italia subxectiva, 4 historias en realidade (porque o estaba lendo desde o prisma da traba, 4 versions distintas). E seguindo esa premisa non lograba chegar a bo porto. Lendoo desde a perspectiva de que non se cumpliu a traba xa se entende mellor.\nSobre os 1-2-3, por que hai tantos no 1º paragrafo e tan poucos (que xa lle chega) nos restantes? significa algo iso? Tampouco ubico ben as marxes temporais. Se maradona está no 2º paragrafo é que se trata da historia recente (igual no 1º se fala dunha furgoneta). Por desgraza non teño coñecementos tan fondos de italia como para disfrutar do que se conta, asi que de novo teño qeu recurrir a valorar o relato mais como idea ou forma que como historia ou argumento (cousa que sinceramente non debe ter).\nVoto por L’Italia chiamò porque o final, co tema das botas, que é algo recurrente, se consegue un chispazo literario que inda que sexa por un segundo fusiona o relato coa realidade, ó autor co lector e á italia politica coa física.\n7 Maio 2022 ás 8:50 am\nÉ verdade que a traba non obriga a cambiar a voz narrativa, e ocórrenseme outros xeitos de cumprila, pero en calquera caso o que define unha versión é o punto de vista ao redor do obxecto. Podemos expresalo ao revés, o único que debe permanecer igual é o obxecto, o demais debe variar de versión a versión.\n9 Maio 2022 ás 9:53 am\nDende logo esta traba debeu ser das máis complicadas. Claro que, como a da segunda persoa, pasan a segundo plano cando xorde a historia. Semellan tan simples que non as pensas demasiado, e trágaas o propio relato. Eu, polo menos, que xa me estrelei con algunha destas, andarei con ollo para a próxima.\nLin Don Fabricio coa sensación de que a historia non remataba por adaptarse ao formato, porque as tres primeiras versións non se diferencian entre si como o fai a última, co que pensei que era un relato en dúas partes e non en catro. Tamén a mestura entre corrente interna e cartas non rematou por convencerme. Creo que fai perder esa sensación de unidade que dunha forma ou da outra dá identidade ao relato. Fai un bo traballo situando a historia, cunha mestura de datos particulares e xerais que levanta a atmosfera de forma sutil, dálle personalidade, como di Lois. Eu tiña a concepción dos relatos como narracións de alguén que quere algo e relatos así, nos que priman valores distintos á atmosfera axúdanme a adquirir novas perspectivas.\nL’Italia chiamò pareceume máis orgánico, pero creo que é porque o entendo como historias distintas, con cadanseu elemento sobre o que xiran, e non catro versións sobre o mesmo obxecto. Poderíase tomar Italia como o centro, pero creo que cada versión, ao ser escrita, se foi afastando das demais.\nA pesar disto xoga ben con lugares comúns entre as partes, que é o que lle dá esa sensación de conexión que queda tras a lectura. Mostra un gran coñecemento sobre a situación do relato sen ter que facer exposición deste, que é outro punto a favor. Os tempos do baile tamén funcionan ben como elemento de cohesión. Moi ben pensado.\nO meu voto, por esta sensación, é para L’Italia chiamò.\n10 Maio 2022 ás 12:12 am\nSon as dúas, acabo isto que pode estoupar o pranto en calquer momento.\nDon Fabricio. Eu tampouco entedín moito, pero o que entendín gustoume. Hai potencia nas persoaxes, e niso que pasa (sexa o que sexa), tenme ata un punto Lynch se vos son sincero. A min pasoume coma a César, vin os puntos de vista moi parecidos entre si, se se fai o relato en primeira persoa as voces teñen que soar distintas se hai catro versións, como cando fas diálogo e te esforzas porque cada un teña o seu aquel.\nL’Italia chiamò. (Cantos fixestes coma min e para comentar copiastes e pegastes o título?). Tamén me gustou bastante pero por outros motivos. Isto non é un relato, nin catro, é unha canción. Ten o rollo ese evocador de Italia con esas cousiñas soltas, un ton poético moi conseguido, os un-dous-tres (que eu recomendo reducir á metade porque ao final do segunda parágrafo cargan de coidao) e, sobre todo, un moi bo final.\nVOTO por L’Italia chiamò (copia pega de novo) por un un-dous-tres pero, se o seu rival dese diferenciado aos narradores algo mellor, outro galo cantaría un-dous-tres.\n10 Maio 2022 ás 2:43 pm\n‘Don Fabricio’: Custoume tamén entender de que se falaba aquí, pero se sigo o consello de centrarme na atmosfera que constrúe, gústame, vai deixando detalles que a definen, e no personal non me molestou que dúas partes correspondan a reflexións e as outras dúas a cartas; si se bota en falta unha maior diferenciación entre elas.\n‘L’Italia chiamò’: Este texto, de entrada, pareceume máis doado de entender, e entrando no debate de se cumpre a traba ou non, penso que se pode considerar que si o fai, xa que ofrece distintas partes do que sería Italia, malia que non confronten tan directamente.\nVoto por ‘L’Italia chiamò’, convenceume máis o seu ritmo e as imaxes que evoca.


A historia do "Galician Programme" da BBC, a primeira programación radiofónica estable en galego | Real Academia Galega\nA historia do "Galician Programme" da BBC, a primeira programación radiofónica estable en galego\n"C'o Programa d'ista noite damos comezo ás nosas transmisiós en língoa galega". Ás 23.45 horas do 14 de abril de 1947, comezaba así a primeira programación radiofónica estable en galego, unha xanela aberta á difusión da lingua e da cultura galegas en pleno franquismo desde a máis prestixiosa emisora do mundo, a BBC de Londres. Os micrófonos do "Galician Programme" permitiron oír desde calquera aldea de Galicia colaboracións das figuras máis importantes da nosa cultura. O Arquivo da Real Academia Galega conserva os guións deste espazo, emitido ata que en 1956 as presións do goberno de Franco acabaron con el. Nesta ligazón pódese descargar o guión daquela primeira noite en antena.


Deste xeito, o proceso era o seguinte: á chegada do tren sinalado dende Monforte, as irmás auxiliaban aos viaxeiros fuxidos, agochábanos nun trasteiro no que se almacenaban as mercadorías, e no silencio da noite eran conducidos ata a súa casa na zona vella ribadaviense, onde os agachaban no faiado. Lola atopou complicidade en Ricardo Pérez Prada, un cubeiro cuxo alcume era O Evanxelista. Este vivira algúns anos nos Estados Unidos e sabía polaco, o cal era moi útil para comunicarse con boa parte das persoas fuxidas. Ricardo tiña o seu taller perto da estación de ferrocarril, polo que axiña acudía cando algunha das irmás lle pedía axuda para comunicarse con alguén estranxeiro. Arístides da Sousa Mendes, cónsul luso en Burdeos, foi unha peza chave. Non só avisaba ás irmás da chegada dun tren con persoas escapadas, senón que tamén, incumprindo as instrucións do réxime de Salazar, entregaba ás ditas persoas documentos que lles permitiran cruzar a fronteira con Portugal.\nMateo Martínez Torres 25/02/2019 16/03/2019


Castro de Vilar de Ousón | Patrimonio Galego\nCatalogouno XABIER MOURE o Xan 16, 2013 • 11:37 a.m. • 1 comentario\nLugar: Vilar de Ousón\nA 599 metros de altitude sobre o nivel do mar.\nO xacemento atópase na media ladeira dun monte coñecido como Os Castros. O río Narón discorre aos seus pés. Cómpre clarexar que as árbores (algunhas centenarias, como un carballo de case catro metros de diámetro), os arbustos e a mesta matogueira fai moi difícil adiviñar, a simple vista, a forma e dimensións do castro que, logo de percorrelo, denuncia unha planta elíptica cunhas medidas aproximadas duns 120 metros no eixo máis longo e de 8o metros no menor. O terreo foi utilizado ata non hai moitos anos para labores agrícolas e forestais o que ocasionou unha forte alteración nas súas estruturas habitacionais e defensivas (reutilización das pedras do castro para pechar herdades, construción de muros e valados, camiños, remoción de terras, etc.).\nCanto ás estruturas habitacionais, ata o de agora só localicei os restos de tres vivendas, en dúas das cales se aprecia perfectamente a súa forma circular. Na cara sur pódese ver un antecastro protexido por un foxo e unha muralla terreira. Cara o río hai varios aterrazamentos onde, segundo me contaron, apareceron nos anos setenta do pasado século dúas tumbas rectangulares feitas con laxes e cuberta con pranchas de lousa que acubillaban esqueletos humanos en bo estado de conservación. Segundo as referencias, podería tratarse de tumbas de inhumación de época romana. Preto do río atopei un fragmento de tégula.\nUn veciño de Vilar de Ousón contoume que tiña visto algún muíño circular e unha pía. Tamén se conta que unha muller atopou unha cadea de ouro medio soterrada que se rompeu cando tirou dela; cando foron a buscar a parte que quedara no castro, non foron quen de dar con ela. Unha lenda di as pedras que hai na croa foron levadas por unha moura.\nNon moi lonxe está a coñecida como Cova dos Mouros, asociada a unha lenda de fabulosos tesouros. A galería, dun metro de ancho por dous de alto, interrómpese despois duns vinte metros debido aos cascallos, provenientes dun derube, que impiden continuar.\nAnterior Ben CulturalCastro de Becerreá Seguinte Ben CulturalSantuario das Angustias\nA prensa escrita do 15 de marzo de 2017 recolle o achádego dun forno de cal no interior deste castro.\nO achádego, no mes de outubro de 2017, foi grazas aos membros do colectivo Patrimonio dos Ancares.


Día de tregua ante a chegada de máis chuvias - Pontevedra Viva\nBolsa de auga na ponte de Alba\nCC BY-NC-SA Juan José Esperón\nDía de tregua ante a chegada de máis chuvias\nLuns 28 de Xaneiro, 2013 ás 10:53 do Luns 28 de Xaneiro, 2013\nA xornada de luns é un oasis dentro do mal tempo deste inverno. Durante o mes de xaneiro recolleuse máis de 280 litros por metro cadrado procedentes das precipitacións. Durante este domingo, en Pontevedra rexistráronse 16 litros por metro cadrado segundo a estación de Lourizán.\nA principal consecuencia destas fortes chuvias son as inundacións e as bolsas de auga que se forma en distintas estradas da bisbarra. Como vén sendo habitual, a PO-255 en Alba foi unha das protagonistas desas acumulacións de auga baixo a ponte do tren. Precisamente preto desa zona, rexistrábase un accidente entre dous turismos co resultado dunha persoa ferida.\nDurante a xornada de mañá, martes, Galicia continuará entre o anticiclón da península e unha profunda borrasca que procede de Irlanda. Por ese motivo predominarán os ceos anubrados que poden deixar algunha chuvia débil e ocasional. Segundo Meteogalicia, durante o mércores haberá un aumento das nubes con chuvias que comezarán polo norte que se estenderán progresivamente a toda a comunidade durante a madrugada do xoves.


Cantabria presenta una marca de produtos lácteos | Consumer\nCantabria presenta una marca de produtos lácteos\nO Goberno de Cantabria presentou a marca de propiedade de produtos lácteos Altamira, coa que se comercializará, desde finais deste mes, o leite producido polas cooperativas da rexión integradas no grupo Iparlat, tras a firma do acordo o pasado 13 de febreiro.\nO leite comercializarase en briks e botellas de litro e medio de leite enteiro, desnatada e semidesnatada, que contará con altos controis de calidade na fábrica de Andía Lácteos, en Renedo de Piélagos. Paira a vicepresidenta do Goberno, Dores Gorostiaga, tanto produtores como cooperativas souberon “asumir o reto da innovación no sector, pasando dos sistemas de produción aos de transformación que permitan diversificar a actividade e aumentar a rendibilidade dos gandeiros”.\nO obxectivo dos acordos con Iparlat e da comercialización do leite cántabro, baixo a denominación Altamira, é, paira o conselleiro de Economía, Anxo Agudo, a formación dun “gran grupo industrial de base cooperativa, que reduza as incertezas e riscos do sector”. Ademais, destacou a importancia do tres axentes implicados nesta actuación, destacando a “seriedade e credibilidade” de Iparlat, o “impulso e a visión de futuro” das cooperativas, e a “determinación” do Goberno de Cantabria, que “soubo transformar un problema, como o incumprimento dos acordos co grupo industrial”.\nPola súa banda, o conselleiro delegado de Iparlat, Eduardo Urrutia, apelou á “dignificación da actividade gandeira”, ao que contribuirá a posta no mercado da marca Altamira, incluída no segmento de alta calidade. Urrutia tamén destacou a “garantía de calidade” da marca, asegurada pola implicación dos gandeiros cántabros que controlan todo o proceso. “A seguridade alimentaria do produto está garantido, porque as cooperativas participan, mesmo na produción dos pensos con que alimentan ao gando”, engade Urrutia.\nSegundo Carlos González, presidente de Sam e agora tamén de Altamira, a calidade do produto e a necesidade de mellorar as condicións dos gandeiros foron dous aspectos destacados. Segundo informa o Goberno cántabro, desde finais deste mes, o 100% do leite producido polas cooperativas Virxe de Valvanuz, Vales Unidos do Asón e Sam, o que supón uns 180 millóns de litros anuais, comercializarase a través das canles de distribución de Iparlat, baixo a denominación de calidade de Altamira.\nAltamira Cantabria marca láctea-gl


Alertan de posibles desbordamentos do Lérez, o Umia e o Verdugo polo temporal - Pontevedra Viva\nRío Verdugo desbordado na praia da Calzada\nPontevedra Ponte Caldelas Umia\nAlertan de posibles desbordamentos do Lérez, o Umia e o Verdugo polo temporal\nAs copiosas choivas que se esperan para as próximas horas en Galicia levaron ao 112 a alertar do risco de que se produzan desbordamentos en trece dos ríos máis importantes da comunidade, entre eles o Lérez, o Umia, o Verdugo ou o Oitavén.\nEn todos eles, os sistemas de observación e control mostraron que o seu caudal foi en aumento durante os últimos días e as trombas de auga que caerán este xoves poderían provocar inundacións nos seus arredores.\nAnte esta situación o 112 Galicia recomenda afastarse das zonas de ribeira, evitar as pontes que os cruzan, non camiñar por zonas asolagadas, retirar vehículos da marxe dos ríos ou afastarse de construcións, cables ou postes da luz que poidan derrubarse.\nAdemais, se a inundación chega a unha vivenda aconsellan taponar portas e xanelas, desconectar a corrente eléctrica, almacenar auga envasada e comida en conserva, ter unha caixa de primeiros auxilios preparada e evacuar a casa se reciben a orde dos servizos de emerxencia.\nEste aviso engádese á alerta vermella que decretada para a costa de Pontevedra, onde as ondas alcanzarán os nove metros de altura.\nEste episodio coincide con mareas vivas, que, no momento da pleamar, pode dar lugar a inundacións no litoral das Rías Baixas.\nA Xunta alerta dun temporal costeiro de nivel vermello


Actividades arquivos - Lenda Saúde Mental\nAnalizando a situación actual… Estamos ante unha situación de estrés intenso A situación de alarma sanitaria é una situación que se está alongando no tempo e non temos á vista un horizonte claro de cando vai rematar isto. Sempre buscamos un punto de vista “dende fóra”, tendemos a externalizar para poder ver a situación dende […]\nPublicado en 11th Marzo 2020 19th Xuño 2020 by Admin\nA Rede Estatal de Mulleres SALUD MENTAL ESPAÑA ven de facer público un manifesto no reivindican os seus dereitos fundamentais, a necesidade dunha educación non sexista e a preservación dos dereitos fundamentais de autonomía. Esta rede denuncia o dobre estigma ao que se ven sometidas as mulleres con problemas de saúde mental. Os prexuízos fan […]\nPublicado en 5th Marzo 2020 11th Marzo 2020 by Admin\nCOIDAR é un traballo tanto físico como emocional, un traballo non remunerado que se presta no ámbito privado do doméstico, o que invisibiliza a quen o presta, e faise en virtude das relacións afectivas e de parentesco. O patriarcado é un instrumento fundamental para o sistema capitalista. Asignando ás mulleres o coidado e xerando un […]\nO 20 de febreiro, en horario de mañá e tarde, terá lugar na EGAP unha xornada dirixida a dotar ao alumnado dos coñecementos e competencias necesarias para previr situacións de discriminación, culpabilización e/ou aporofobia que se poidan dar por mor dos prexuízos e os estereotipos no marco da Administración pública cara a persoas en situación de […]\nPublicado en 13th Febreiro 2020 19th Xuño 2020 by Admin\nDo 17 ao 20 de febreiro en Santiago de Compostela, nova edición de Tempo da Psicoloxía, que organizan conxuntamente o Colexio Oficial de Psicoloxía de Galicia e Facultade de Psicoloxía da USC. Contará con 3 sés: Luns 17 febreiro ás 19:00 h. no Teatro Principal (R/ Nova, 21) Martes e mércores 18 e 19 febreiro ás […]